“หุ้นเอเชีย” รีบาวด์ รับแรงช้อนซื้อหลังร่วงหนัก
“หุ้นเอเชีย” รีบาวด์ นักลงทุนเข้าช้อนซื้อ หลังร่วงหนักวานนี้จากความวิตกกังวลเฟดอาจจะปรับขึ้นอัตราดอกเบี้ยเร็วกว่าที่คาดการณ์ไว้
7 ม.ค. 2565

ผู้สื่อข่าวรายงานว่า ตลาดหุ้นเอเชียเปิดเช้านี้ปรับตัวขึ้น เนื่องจากนักลงทุนเข้าช้อนซื้อหุ้นหลังตลาดบางแห่งร่วงหนักเมื่อวานนี้จากความวิตกกังวลว่า ธนาคารกลางสหรัฐ (เฟด) อาจจะปรับขึ้นอัตราดอกเบี้ยเร็วกว่าที่คาดการณ์ไว้
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 28,711.53 จุด เพิ่มขึ้น 223.66 จุด หรือ +0.79%, ดัชนี HSI ตลาดหุ้นฮ่องกงเปิดวันนี้ที่ 23318.92 จุด เพิ่มขึ้น 246.06 จุด หรือ +1.07% และดัชนี SSE Composite ตลาดหุ้นจีนเปิดวันนี้ที่ 3,588.99 จุด เพิ่มขึ้น 2.91 จุด หรือ +0.08%
สำหรับนักลงทุนในภูมิภาคเข้าช้อนซื้อหุ้นหลังตลาดร่วงวานนี้ เนื่องจากรายงานการประชุมเดือนธ.ค.ของเฟดระบุว่า กรรมการเฟดสนับสนุนให้มีการปรับขึ้นอัตราดอกเบี้ยในเวลาที่รวดเร็วขึ้น และสนับสนุนให้เฟดปรับลดขนาดของงบดุลหลังจากที่เริ่มปรับขึ้นอัตราดอกเบี้ยแล้ว ซึ่งเป็นการส่งสัญญาณว่า นอกจากเฟดจะลดวงเงินซื้อพันธบัตรในโครงการ QE แล้ว เฟดยังจะขายพันธบัตรที่ถือครองอยู่ออกมาเพื่อลดขนาดของงบดุลซึ่งขณะนี้พุ่งสูงกว่า 8 ล้านล้านดอลลาร์
ขณะเดียวกัน แรงหนุนจากการเปิดเผยรายงานของเฟดยังทำให้อัตราผลตอบแทนพันธบัตรรัฐบาลสหรัฐอายุ 10 ปีพุ่งขึ้นเหนือระดับ 1.75% เมื่อคืนนี้ โดยปรับตัวขึ้นเป็นวันที่ 4 ติดต่อกัน หลังจากอยู่ที่ระดับ 1.51% ในช่วงสิ้นปี 2564
อีกทั้งนักลงทุนยังจับตากระทรวงแรงงานสหรัฐเปิดเผยตัวเลขจ้างงานนอกภาคเกษตรประจำเดือนธ.ค.ในวันนี้เวลา 20.30 น.ตามเวลาไทย ขณะที่นักวิเคราะห์ในโพลสำรวจของวอลล์สตรีท เจอร์นัลคาดการณ์ว่า ตัวเลขจ้างงานนอกภาคเกษตรเดือนธ.ค.ของสหรัฐจะเพิ่มขึ้น 422,000 ตำแหน่งในเดือนธ.ค. และอัตราว่างงานจะลดลงสู่ระดับ 4.10%
สำหรับข้อมูลเศรษฐกิจภูมิภาคที่น่าติดตามในวันนี้ ได้แก่ การใช้จ่ายภาคครัวเรือนเดือนพ.ย.ของญี่ปุ่น